GUNKUL เก็งคว้างานประมูลโซลาร์ฯส่วนราชการราว 10%
GUNKUL คาดผลงาน Q4/58 โตต่อจาก Q3/58 ที่มีกำไร 331.19 ลบ.โดยจะทยอยรับรู้รายได้จาก Backlog อีกทั้งแผนยื่นโซลาร์ส่วนราชการฯกว่า 30 โครงการคาดว่าจะได้รับส่วนแบ่งประมาณ 10% จากที่ภาครัฐเปิดรับซื้อทั้งหมด 600 เมกะวัตต์
13 พ.ย. 2558

นายสมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า ทิศทางของผลประกอบการไตรมาส 4/58 มีแนวโน้มเติบโตอย่างต่อเนื่องจากไตรมาส 3/58 โดยจะทยอยรับรู้รายได้จากงานที่มีอยู่ในมือ(Backlog) 
อีกทั้งบริษัทยังมีแผนเข้าประมูลงานต่างๆอย่างต่อเนื่อง โดยการเติบโตขึ้นของรายได้ทำให้บริษัทมั่นใจว่ารายได้ปี 58 จะเติบโตได้ตามเป้าหมายที่คาดการณ์ไว้ไม่ต่ำกว่า 50%
รวมถึงบริษัทยังได้เข้าร่วมยื่นเป็นผู้สนับสนุนในโครงการโซล่าฟาร์มสำหรับสหกรณ์การเกษตร และส่วนราชการที่เพิ่งปิดรับสมัครไป โดยบริษัทได้ยื่นประมูลไปกว่า 30 โครงการ และคาดหวังว่าจะได้รับส่วนแบ่งประมาณ 10% จากที่ภาครัฐเปิดรับซื้อทั้งหมด 600 เมกะวัตต์ ซึ่งจะส่งผลต่อรายได้และกำไรของ GUNKUL ให้เติบโตและมีเสถียรภาพยิ่งขึ้น
สำหรับผลการดำเนินงานไตรมาส 3/58 มีผลกำไรสุทธิจำนวน 331.19  ล้านบาท เพิ่มขึ้น 114.20% จากช่วงเดียวกันของปีก่อน ส่วนงวด 9 เดือนมีกำไรสุทธิเท่ากับ 544.05 ล้านบาท เพิ่มขึ้น 17.49% เมื่อเทียบกับงวดเดียวกันของปีก่อน เนื่องจากยอดขายเติบโตเพิ่มขึ้นจากการที่บริษัทสามารถจัดจำหน่ายอุปกรณ์ต่างๆ ให้กับกลุ่มลูกค้าโรงไฟฟ้าพลังงานแสงอาทิตย์ค้างท่อที่ทยอยได้รับสัญญาซื้อขายไฟฟ้า(PPA)  ตั้งแต่ไตรมาสสองที่ผ่านมา โดยมีกำหนดต้องผลิตไฟฟ้าเชิงพาณิชย์(COD) ให้ทันสิ้นปีนี้
 